b"\n_START_ARTICLE_\nSalvador Sagrera i Pedret\n_START_SECTION_\nTraject\xc3\xb2ria\n_START_PARAGRAPH_\nSagrera va n\xc3\xa9ixer al barri de Bon Pastor de Sant Andreu. Comen\xc3\xa7\xc3\xa0 la seva carrera al Deportiu Rocamora, un club d'un bar del barri. A continuaci\xc3\xb3 fitx\xc3\xa0 pel club de l'empresa Cros, on jug\xc3\xa0 la temporada 1942-43. A continuaci\xc3\xb3 fou traslladat a Berga per realitzar el servei militar i ingress\xc3\xa0 a l'equip del 64 d'Infanteria. Dirigents de la UE Vic el van veure jugar i l'incorporaren al seu equip, jugant a la capital d'Osona quatre campionats. El febrer de 1947 fitx\xc3\xa0 pel FC Barcelona, juntament amb Antoni Noguera. No disput\xc3\xa0 molts partits oficials amb el club, amb nom\xc3\xa9s 20 partits de lliga jugats. Jug\xc3\xa0 amb la selecci\xc3\xb3 catalana de futbol l'any 1950. El mar\xc3\xa7 de 1951 fitx\xc3\xa0 per la UE Sant Andreu fins a final de temporada. Jug\xc3\xa0 dues temporades a la UD Melilla a Segona Divisi\xc3\xb3, i posteriorment dues temporades m\xc3\xa9s a la UE Lleida, tamb\xc3\xa9 a Segona. Finalitz\xc3\xa0 la seva carrera als clubs Llevant UE, UD Artiguense i UDA Gramenet."